কেরি সাহেবের ক্ষণিকের এই সফরকে ক্ষমতাসীন আওয়ামী লীগ যেভাবেই দেখার বা দেখাবার চেষ্টা করুন এতে আবেগীয় দিক ছাড়া উজ্জীবিত হবার আর কোন কারণ নেই । এরমধ্যে অন্যতম হচ্ছে ঢাকায় নেমে জন কেরি প্রথমেই বঙ্গবন্ধু শেখ মুজিবুর রহমানের স্মৃতি বিজড়িত ঐতিহাসিক ৩২ নম্বর ধানমণ্ডি বঙ্গবন্ধু ভবনের সামনে প্রতিকৃতিতে শ্রদ্ধা নিবেদন। দ্বিতীয় কারণ, বঙ্গবন্ধুর খুনি আমেরিকায় পলাতক রাশেদ চৌধুরীকে ফেরত দেওয়ার ব্যাপারে কেরির এক ধরনের ইঙ্গিত। তৃতীয় কারণ, জঙ্গি-সন্ত্রাসবাদ মোকাবিলায় সরকারের পাশে থাকার ঘোষণা। জন কেরির সফর নিয়ে পর্যালোচনা করতে গিয়ে দলটির নীতি-নির্ধারণী পর্যায়ের একাধিক নেতার আলাপ থেকেও এমনটিই প্রকাশ পেয়েছে।